Nog ŉ dag van beurtkrag aangekondigKhulu Phasiwe, Eskom se nasionale woordvoerder, het op Twitter foto’s gedeel van betogers wat voorwerpe brand en paaie afsper (14 Junie 2018). Foto: Twitter via @KhuluPhasiwe Fase 1-beurtkrag sal tot 21:00 vanaand ingestel word, aangesien die nasionale kragnetwerk steeds nie herstel het ná Donderdag se protesaksies nie. Khulu Phasiwe, woordvoerder van Eskom, het gesê die kragvoorsiener was genoodsaak om beurtkrag vanaf 11:30 te implementeer aangesien sy kragopwekkingseenhede voortdurend uitskop. “Voorvalle van intimidasie en sabotasie gaan vandag weer voort by Eskom se kragstasies. Hierdie voorvalle is besig om die bestendigheid van ons kragvoorsiening te bedreig,” het Phasiwe gesê. Die kragvoorsiener het ook laat hoor dat beurtkrag oor die naweek hoogs waarskynlik is. Eskom het Donderdagaand vir die eerste keer in ’n baie lang tyd beurtkrag ingestel nadat protesaksie deur ontevrede werkers die nasionale kragnetwerk onder druk geplaas het. Maroela Media het vroeër berig lede van die vakbonde NUM en Numsa het in groot groepe buite Megawatt Park in Johannesburg saamgedrom en betoog. Betogings is ook by verskeie Eskom-kantore en -kragstasies gehou. Volgens die kragreus het die betogings gepaardgegaan met sabotasie en intimidasie en was daar verskeie voorvalle waar personeel aangeval is, paaie versper is en elektrisiteitsinfrastruktuur opsetlik beskadig is. Steenkoolaflewerings per pad is ook weens veiligheidsredes gestaak. Phasiwe het Vrydag gesê Eskom het intussen ŉ hofinterdik bekom wat die intimidasie van werkers en kontrakteurs, die sabotasie van Eskom se infrastruktuur en die kaping van steenkoolvragmotors verbied. Die ontevrede werkers eis ŉ salarisverhoging van 15%, maar Eskom is nie bereid om enige verhogings toe te staan nie weens die maatskappy se benarde finansiële situasie. Die beurtkrag word volgens munisipaliteite se gepubliseerde beurtkragskedules ingestel. Direkte Eskom-kliënte kan Eskom se webtuiste besoek vir die beurtkrag-skedules.